b'\n_START_ARTICLE_\nFizikos Olimpas\n_START_SECTION_\nIstorija\n_START_PARAGRAPH_\nMokykla \xc4\xafkurta 1994 metais, pasteb\xc4\x97jus, jog egzistuoja daug neatitikim\xc5\xb3 tarp vietin\xc4\x97s ir tarptautinio lygio fizikos program\xc5\xb3, susijusi\xc5\xb3 su pernelyg ma\xc5\xbeu d\xc4\x97mesiu sud\xc4\x97tingesn\xc4\x97ms fizikos temoms ar matematiniams metodams Lietuvos bendrojo lavinimo mokyklose. Nuo 1994\xc2\xa0m. beveik visi pasaulini\xc5\xb3 fizikos olimpiad\xc5\xb3 dalyviai Lietuvos komandos nariai yra \xe2\x80\x9eFizikos olimpo\xe2\x80\x9c moksleiviai.\n_START_SECTION_\nPri\xc4\x97mimas ir mokymasis\n_START_PARAGRAPH_\n\xc4\xae mokykl\xc4\x85 be jokio konkurso priimami moksleiviai, geriausiai pasirod\xc4\x99 Respublikin\xc4\x97s Fizikos Olimpiados baigiamajame etape, Nacionaliniame Fizikos \xc4\x8cempionate. Devint\xc5\xb3j\xc5\xb3 klasi\xc5\xb3 moksleiviai priimami \xc4\xaf pirm\xc4\x85j\xc4\xaf Fizikos Olimpo kurs\xc4\x85, ir mokytis jame pradeda vasar\xc4\x85, \xc4\xafprast\xc5\xb3 mokykl\xc5\xb3 mokslo metams pasibaigus. Dviej\xc5\xb3 savai\xc4\x8di\xc5\xb3 vasaros mokymo sesij\xc4\x85 lydi savait\xc4\x97s trukm\xc4\x97s sesijos ruden\xc4\xaf, \xc5\xbeiem\xc4\x85 ir pavasar\xc4\xaf. Sesij\xc5\xb3 u\xc5\xbesi\xc4\x97mimai vyksta Vilniaus Universiteto Fizikos Fakultete. Per trejus mokymosi metus auk\xc5\xa1\xc4\x8diausios kvalifikacijos d\xc4\x97stytojai dvylikoje sesij\xc5\xb3 perskaito moksleiviams per 700 val. paskait\xc5\xb3, moksleiviai atlieka laboratorinius darbus, vadovaujami d\xc4\x97stytoj\xc5\xb3 ir savaranki\xc5\xa1kai i\xc5\xa1sprend\xc5\xbeia per 1000 sud\xc4\x97ting\xc5\xb3 u\xc5\xbedavini\xc5\xb3. Mokymosi programa paremta dalykiniu tarptautini\xc5\xb3 fizikos olimpiad\xc5\xb3 turiniu, o be fizikos mokykloje d\xc4\x97stomos ir matematikos, kompiuterijos, brai\xc5\xbeybos, ar kitos temin\xc4\x97s paskaitos. Trijuose mokyklos kursuose i\xc5\xa1 viso mokosi 40-70 moksleivi\xc5\xb3 i\xc5\xa1 visos Lietuvos.\n_START_SECTION_\nOlimpiados ir Atviras Fizikos \xc4\x8cempionatas\n_START_PARAGRAPH_\nKiekvien\xc4\x85 mokymo sesij\xc4\x85 rengiamos mokyklos mokomosios olimpiados, susidedan\xc4\x8dios i\xc5\xa1 teorin\xc4\x97s ir praktin\xc4\x97s dali\xc5\xb3. Vasaros sesijos metu vyksta atvirasis fizikos \xc4\x8dempionatas, kuriame dalyvauti kvie\xc4\x8diami ne tik moksleiviai, bet ir d\xc4\x97stytojai, profesoriai, studentai, mokytojai ir visi norintys. \xc4\x8cempiono laukia ne tik nebl\xc4\x97stanti garb\xc4\x97, bet ir t\xc5\xabkstan\xc4\x8dio lit\xc5\xb3 didysis prizas. Nuo 2008-\xc5\xb3j\xc5\xb3, kovo 14-\xc4\x85j\xc4\x85 (\xcf\x80 dien\xc4\x85), organizuojamos ir skai\xc4\x8diaus \xcf\x80 vie\xc5\xa1o deklamavimo (ra\xc5\xa1ymo) i\xc5\xa1 atminties var\xc5\xbeybos. Be viso to, rengiamas ir atviras kasmetinis Fizikos turnyras, kurio u\xc5\xbeduotys skelbiamos mokyklos internetin\xc4\x97je svetain\xc4\x97je, o visi norintys dalyvauti sprendimus turi si\xc5\xb3sti internetu.\n_START_SECTION_\nEksperimentini\xc5\xb3 u\xc5\xbeduo\xc4\x8di\xc5\xb3 laboratorija\n_START_PARAGRAPH_\n2010\xc2\xa0m. \xe2\x80\x9eFizikos olimpas\xe2\x80\x9c \xc4\xafsigijo savo laboratorij\xc4\x85, kurioje mokyklos moksleiviai kiekvienos sesijos metu atlieka u\xc5\xbeduotis su originalia \xc4\xafranga i\xc5\xa1 respublikini\xc5\xb3 ir tarptautini\xc5\xb3 fizikos olimpiad\xc5\xb3, taip pat ir d\xc4\x97stytoj\xc5\xb3 specialiai \xc5\xa1iai laboratorijai sukurtus eksperimentus.'